A touz ceaus qui verront ces présentes lettres, nos Estiennes sires de Mont Seint Johan et de Saumaise façons savoir que cum descorz fut entre nos et noz hommes de nostre terre d’une part, et redouté pere en Nostre Seignor Jaque par la grace de Deu evesque d’Ostun d’autre part, sor ce que nos demandiens, por nos et por noz homes de nostre terre, au devant dit evesque, que cum nostre dit homme aussient à costume à user et à prandre por lor necessité en 1 bois que l’on apele Bois Soraul, qui estoit assis entre Vaul Croissant, en la ville dou Vernoy, et entre la Sarrée, desus Thoysi, et nostre bois desus Mercuil, ansi cum l’an dit Bois Soraul se deparent des bois de Thoysi et de Mont Seint Johan, et en 1 autre bois que l’on apele la Broce, qui estoit assis entre Mont Seint Johan et Thoysi, li quex bois de Bois Soraul et de la Broce estoient au dit avesque d’Ostun, et li dit bois soient estrapé et aplané en tel menière que nostre dit home de nostre terre n’i poeant user ansi cum il avoient à costume, si cum nos disons, et por ce, nos por noz homes de nostre terre devanz diz demandions et requerions au dit evesque que il nos assignast en autre bois convenaublemant sus qui nostre home devant dit de nostre terre peussient user, ou que il degrevast sus ce noz diz homes, hon dit evesque respondant et disant qu’il n’estoit pas tenuz de ce faire par plusors raisons ensi cum il disoit. A la perfin par l’amainnance de prodomes et de saiges, acorz est faiz entre nos en tel meniere que nos Estiennes devant diz por nos et por noz hoirs et por touz noz homes de tote nostre terre, c’est à savoir de Mont Seint Johan et d’Ormancé, de Flure, de Gleno, de Mercuil, d’Ostoise, que nos tenons par meintenant en nostre main, et toute nostre autre terre, et meismemant de maire, de Missere, de Varannes et de Sonote, se ansint estoit que ces dites cinc villes ou aucunes d’elles venissient à nos ou à noz homes, por achat, por eschange, por eschooite, por mariaige ou por autre acquise quel quelle fust, se li home de ces cine villes voloient riens demander, et metons, volons et octroions et laissons au dit avesque por soi et por s’yglise d’Ostun à touz jors mais sanz rapeler, et sanz rien retenir, tout lou droit, toute l’aucion, tout l’usaige, toute la costume, toute la raison que nos et tuit nostre dit home de toute nostre terre avions et devions avoir et poiens por quelque menire, por quelque cause et por quelque raison que ce fut, ès devanz diz bois et ès apertenances des diz bois, et des terres où li diz bois estoient assis, et à touz ces qui ont ou auront cause ès devant dites chouses por lou dit avesque, ou por ses successors. Et prometons nos Estiennes devanz diz, por nostre sairemant doné sus seintes evangiles et sus l’obligation de touz noz biens mobles et non mobles, presenz et à venir, por nos et por noz hoirs, et por touz noz homes de toute nostre terre qui sunt et qui seront, à tenir et à garder fermemant et sanz corrumpre por touz jors mais, la quittance, l’ostroy et la saissance de sus diz, et à garantir au dit évesque et à ses successors évesques d’Ostun qui seront por temps en contre touz homes, fussent franc et taillaubles, quicunques homes ce fussent, au jour que cez lettres sunt faites ou autre, qui voudroient riens demander por raison de nos ou de noz homes, et especiaulmant de dame Mahaut nostre fame, se elle voloit riens demander por doaire ou por autre raison quelque ce fust, sauf lou porcours des vaingnes pastures et des chemins que li 1 a sus l’autre. Abrenonçons en ceste chouse, nos Estiennes, espressamant et por nostre sairemant de sus fait, et por l’obligation de sus dite à toute auction et à toute exception de barat, et exception de moins de loiaul pris, etc. [sic]. Ou tesmoing de laquel chouse nos avons mis nostre seaul an ces présentes lettres, et avons prié à religioux homes, sire Raoul priour de Glano, et frère Guillerme priour de Vaul Croissant, que ils metent lor seaus an ces présentes lettres avocques lou nostre. Et nos Raous et Guillermes, etc [sic]. C’est fait et doné en l’an de grace mil CC LXXX et III, ou mois d’avril.